b'\n_START_ARTICLE_\nDepressiivne realism\n_START_PARAGRAPH_\nDepressiivne realism on ps\xc3\xbchholoogide Alloy ja Abramsoni v\xc3\xa4lja t\xc3\xb6\xc3\xb6tatud h\xc3\xbcpotees, mille j\xc3\xa4rgi depressiooni k\xc3\xa4es kannatavad inimesed teevad realistlikumaid j\xc3\xa4reldusi kui inimesed, kes ei kannata depressiooni k\xc3\xa4es. Kuigi usutakse, et depressiivsetel inimestel on negatiivne kognitiivne nihe, mis p\xc3\xb5hjustab korduvaid negatiivseid automaatm\xc3\xb5tteid, raskesti kohastuvat k\xc3\xa4itumist ja d\xc3\xbcsfunktsionaalseid uskumusi \xc3\xbcmbritseva keskkonna kohta, ei v\xc3\xa4ida depressiivne realism mitte ainult seda, et see negatiivsus v\xc3\xb5ib peegeldada t\xc3\xa4psemat hinnangut \xc3\xbcmbritsevale, vaid ka seda, et depressiivsuse all mittekannatavate inimeste hinnangud on positiivselt kallutatud. Tegemist on j\xc3\xa4tkuvalt vastuolulise teooriaga, kuna see seab kahtluse alla depressiooni kognitiiv-k\xc3\xa4itumusliku teraapia eesm\xc3\xa4rgiks olevate muudatuste mehhanismi. Kuigi t\xc3\xa4nap\xc3\xa4eval on andmeid, mis depressiivse realismi paikapidavust t\xc3\xb5endavad, v\xc3\xb5ib selle m\xc3\xb5ju olla piiratud \xc3\xbcksikute valitud olukordadega.\n_START_SECTION_\nT\xc3\xb5endavad andmed\n_START_PARAGRAPH_\nKui katses osalejatel paluti vajutada nuppu ja hinnata enda tajutavat kontrolli selle \xc3\xbcle, kas tuli hakkab p\xc3\xb5lema v\xc3\xb5i mitte, andsid depressiooni all kannatavad isikud kontrolli olemasolule t\xc3\xa4psemaid hinnanguid kui isikud, kes ei olnud depressioonis. Katses, kus osalejatel paluti t\xc3\xa4ita teatud \xc3\xbclesanne ja hinnata oma sooritust ilma mistahes tagasisidet saamata, andsid depressiivsed isikud endale mittedepressiivsete isikutega v\xc3\xb5rreldes t\xc3\xa4psemaid hinnanguid._NEWLINE_Ka katses, kus osalejad pidid t\xc3\xa4itma seeria \xc3\xbclesandeid (ning neile anti p\xc3\xa4rast iga \xc3\xbclesannet soorituse kohta tagasisidet) ja p\xc3\xa4rast k\xc3\xb5igi \xc3\xbclesannete t\xc3\xa4itmist oma \xc3\xbcldist sooritust hindama, andsid depressiooni k\xc3\xa4es kannatavad isikud enda kohta t\xc3\xa4psemaid hinnanguid. Kui katses osalejatel paluti hinnata oma sooritust vahetult p\xc3\xa4rast \xc3\xbclesande sooritamist v\xc3\xb5i alles m\xc3\xb5ni aeg p\xc3\xa4rast seda, olid depressiivsed isikud t\xc3\xa4psemad nii kohe kui ka hiljem antud hinnangutes. L\xc3\xb5puks n\xc3\xa4itas ka ajule tehtud funktsionaalne magnetresonantstomograafia (fMRI), et depressiivsed patsiendid olid positiivsete ja negatiivsete sotsiaalsete s\xc3\xbcndmuste t\xc3\xb5lgendamises t\xc3\xa4psemad kui depressiooni k\xc3\xa4es mitte kannatavad osalejad, kellel esines positiivne nihe. See vahe kajastus ka frontotemporaalse v\xc3\xb5rgustiku erisuguses aktiveerumises, k\xc3\xb5rgemas aktivatsioonis enda kohta mitte k\xc3\xa4ivate omistamiste korral mittedepressiivsetel osalejatel ja enda kohta k\xc3\xa4ivate omistamiste korral depressiooni all kannatavatel patsientidel. Veel peegeldas seda dorsomediaalse prefrontaalse korteksi alusj\xc3\xa4rjestuse ja limbiliste piirkondade v\xc3\xa4hendatud sidestus ajal, mil depressiivsed patsiendid sooritasid enda kohta k\xc3\xa4ivaid omistamisi.\n_START_SECTION_\n\xc3\x9cmberl\xc3\xbckkavad t\xc3\xb5endid\n_START_PARAGRAPH_\nKui depressiooni k\xc3\xa4es mitte kannatavatel isikutel paluti hinnata nii enda kui ka teiste sooritust, esines nende tulemustes enda hindamise korral positiivne nihe, kuid teiste hindamise korral mingit nihet ei esinenud. Depressiivsetel isikutel aga ei olnud mingit nihet ennast hinnates, kuid teisi hinnates oli nende hinnangutes positiivne nihe. Hinnates katses osalejate poolt avalikus ja privaatses keskkonnas v\xc3\xa4ljendatud m\xc3\xb5tteid, selgus, et depressiooni k\xc3\xa4es mittekannatavad inimesed olid avalikes tingimustes optimistlikumad ja depressiivsed isikud v\xc3\xa4hem optimistlikud. Kui katses osalejatel paluti hinnata oma saavutust kohe p\xc3\xa4rast \xc3\xbclesande sooritamist ja siis m\xc3\xb5ne aja p\xc3\xa4rast, olid depressiivsed isikud end kohe p\xc3\xa4rast \xc3\xbclesande sooritamist hinnates t\xc3\xa4psemad, kuid p\xc3\xa4rast m\xc3\xb5ne aja m\xc3\xb6\xc3\xb6dumist olid nende hinnangud negatiivsemad; teised katseisikud olid positiivsemad nii kohe kui ka m\xc3\xb5ne aja p\xc3\xa4rast._NEWLINE_Kuigi depressiooni all kannatavad isikud annavad t\xc3\xa4psemaid hinnanguid kontrolli puudumisele olukordades, kus neil tegelikult ei olegi kontrolli, kandub see \xc3\xbcle ka olukordadesse, kus neil ikkagi on kontroll olemas. See viitab sellele, et depressiivne perspektiiv ei ole siiski t\xc3\xa4psem. Uurides sama asja reaalses elus, on depressiivsed inimesed tegelikult mittedepressiivsete kaaslastega v\xc3\xb5rreldes ebat\xc3\xa4psemad ning oma prognoosides tuleviku kohta suurema liigse enesekindlusega. Katses osalejate omistamise t\xc3\xa4psus v\xc3\xb5ib pigem olla seotud nende \xc3\xbcle\xc3\xbcldise omistamisstiiliga, mitte nende depressiivsete s\xc3\xbcmptomite olemasolu v\xc3\xb5i raskusastmega.\n_START_SECTION_\nT\xc3\xb5estusmaterjali kriitika\n_START_PARAGRAPH_\nM\xc3\xb5ned uurijad on v\xc3\xa4itnud, et t\xc3\xb5estusmaterjal ei ole veenev, kuna seal puudub "reaalsuse" kriteerium, diagnoosid on kahtlase v\xc3\xa4\xc3\xa4rtusega ja tulemused ei pruugi kehtida reaalse maailma kohta. Kuna mitmed uuringud toetuvad depressioonis\xc3\xbcmptomite osas katseisikute endale antud hinnangutele, ei pruugi olla tegemist depressiooni valiidse diagnoosiga, kuna selline hindamine v\xc3\xb5ib olla kallutatud ning mis omakorda teeb vajalikuks muude objektiivsete m\xc3\xb5\xc3\xb5tmisvahendite kasutamise. Kuna enamik neist uuringutest on \xc3\xbcles ehitatud nii, et nende olud ei pruugi sarnaneda reaalsete oludega, on depressiivse realismi h\xc3\xbcpoteesi v\xc3\xa4line valiidsus ebaselge. On ka kahtlusi, et depressiivse realismi efekt on vaid situatsiooni, kus depressiivne inimene on tema negatiivse nihkega vastavuses olevas olukorras, k\xc3\xb5rvalsaadus.'